Nosztalgia autóbusszal a kisvonat nyomában
A vasútfényképészek számára nosztalgia autóbuszt indítunk a kisvasút, ill. a gőzmozdonyos különvonat mentén, melynek segítségével a legjobb helyekről készíthetnek felvételeket a különvonatról és az autóbuszról. A jármű a Miskolc Városi Közlekedési Zrt. veterán, Ikarus 31-es típusú, korhűen és igényesen felújított autóbusza lesz. A vonali fényképezések alkalmával a különvonat nem áll meg, azaz csak mozgó állapotában lesz lencsevégre kapható. Mivel a jó képet csak egyszer lesz mód elkészíteni, minden résztvevő számára különösen fontos a csoport fegyelmezett viselkedése. Ezen programpontunkat tehát kifejezetten csak azoknak ajánljuk, akik a kisvasút nosztalgiavonatának fényképezése céljából vesznek részt rendezvényünkön.
Az autóbuszos program tervezett menete:
~10:20 – indulás a kisvasút Dorottya utcai végállomásától
-vonali fényképezés Diósgyőr kisvasúti megállónál – az ívben haladó szerelvény az autóbusszal együtt lesz fényképezhető
-vonali fényképezés a Jázmin utca melletti tisztásnál, a dombról – a vonat teljes szerelvénye oldalról fényképezhető, előtérben tisztással, háttérben családi házakkal, domboldallal
-betekintés (kb. 15 perc) Diósgyőr-Majláth forgalmi telepre a vonat utasainak rendezett járműbemutatóra, ahol a terv szerint egy rövid vonattal a B-26-os mozdony is mozogni fog
-vonali fényképezés a Csóka utcai útátjárónál – Diósgyőr-Majláth mh. utáni átjáró – a busz beáll az útátjáróhoz, elengedvén a vonatot – a vonat a közeli ív külső feléről szemből fényképezhető (célszerűen teleobjektívvel), háttérben domboldallal, oldalról az autóbusszal. Fakultatívan itt egyéb fotóhelyek is kereshetők, pl. a közeli Szinva-híd.
-Lillafüreden az érkező vonat fényképezése (pl. az alsó alagútnál)
-állomási fényképezés Lillafüreden – a gőzös deltázik, majd ezt követően két kocsival visszatol a fölső alagútba – az alagútból kijövő vonat fényképezése, lehetőleg az autóbusszal együtt, utána az álló vonat fényképezése az állomáson, az állomásépülettel, Palota Szállóval. Mindemellett érdemes lesz fényképezni a lillafüredi kitérőben, ill. deltában tartózkodó vonatot is.
~13:00 – továbbindulás Lillafüredről
-vonali fényképezés az Őskohónál – az Őskohó felőli oldalról
-vonali fényképezés Közép-Garadna kisvasúti megálló fölött, lehetőség szerint az autóbusszal együtt
-Garadna végállomás – kb. 30 perc időzés – ennek rovására, ha a társaság óhajtja, esetleg ki lehet menni Ómassára, vagy egy megállót tartani a pisztrángosnál – halvásárlási lehetőséggel
-vonali fényképezés a visszaúton szintén az Őskohónál – másik nézetből, az út felől, lehetőleg együtt az autóbusszal
-vonali fényképezés a Savós-völgyi hídnál – ha belefér, ill. ha a társaság ezt választja az őskohói helyett
-fényképezés a Mély-völgyi híddal szemközti hegyoldalból, amint a különvonat áthalad a hídon – a helyszín egy 15-20 perces kirándulással közelíthető meg a Csanyik-völgy bejáratától. Ködös idő esetén vélhetően érdemesebb lesz más fotóhelyet keresni.
-leszállás Diósgyőr-Majláth kisvasúti telephelynél, vagy a Dorottya utcánál
Az nosztalgia autóbuszra – a különvonathoz hasonlóan – kizárólag elővételben, banki átutalással váltható részvételi jegy, személyenként 950 forintos áron. A részvételi jegy oda-vissza utazásra jogosít fel Miskolc – Lillafüred – Garadna között. A banki átutaláshoz szükséges adatok a Jegyváltás menüpont alatt találhatók. A közlemény rovatban a BUSZ szót kérjük feltüntetni.
Az autóbusz befogadóképessége korlátos, részvétel jelentkezési (fizetési) sorrendben! Az utolsó 10-15 jelentkező részére csak állóhely biztosított!
Kellemes utazást és fényképezést kívánunk!
Az autóbuszon való utazás során – tekintettel annak muzeális értékű voltára – kérjük fokozottan ügyeljen a jármű tisztaságára és megóvására!